Жан ле Рон д'Аламбер

**Жан ле Рон д'Аламбер**,  Jean le Rond d'Alembert (1717-1783) — французскый математик, физик и филозоф-просвѣтитель, енциклопедиста.

## Биография
Жан ле Рон д'Аламбер родив ся 16. новембра 1717 в :Парижу яко копылча. Его мати, писателька и салоньерка баронка де Тансен (de Tencin), по породѣ лишила го под дверми парижской церкви Сен-Жан-Ле-Рон, одты при крестѣ достав имя Жан Ле Рон. Его отець, офицер канонѣрства шевалье Детуш (Destouches), не быв того часу в :Парижу, слабе дѣтинча дали на воспитаня женѣ скларя, мадам Руссо (Rousseau), а в той родинѣ пак жив около 50 рокы. Его природный отець  тайно заплатив за его добру выуку, а при смерти своей (1726) в тестаментѣ одказав му доживотне утримованя 1200 ливры рочно, хоть до отцьовства ся не признав. Жан выбрав собѣ призвиско д'Аламбер, коли мав ся записати до школы. Учив ся в Collège Mazarin, котрый вели янсенисты, де ексцеловав своим наданьом до математикы. По зысканю ступня Бакалавра умѣлств (1735) и понукали му священничу карьеру, котру не хотѣв. Выштудовав право в правничой высокой школѣ и року 1738 достав диплому :адвоката.

Але ани то не стало ся его поволаньом. В року 1738, пак в 1739 подав двѣ математичны роботы до Академии Наук, а тоты были вызнаны за так важны, же в року 1741, 23-рочный, зостав дописным членом Академии. В року 1746 за роботу о теории вѣтру зыскав награду :Берлинской Академии Наук и зостав выбраный за ей дописного члена. Найвекшу славу му принесли его статьи, написаны про Енциклопедию, котру робив въедно з :Дени Дидро (первый том появив ся року 1751), и зостав выбраный за рядного члена Академии (1754). В року 1759 вшак лишать роботу в Енциклопедии по острой критицѣ 7. тома, де была редагована ним статья о Протестансткых Церквах, подана :Волтером. В року 1764 быв выбраный за чужоземного честного члена Петербургской Академии Наук, а в року 1781 за члена Америцкой Академии Умѣлств.

Хоть жив скромно у своей невластной матери, не прияв позваня российской императрицѣ Катарины Великой и прусского короля Фридриха ІІ. прийти там на добру платню.

Умер року 1783, одказавши ся од операции мочокамѣнной хвороты. Через незгоду з Церквов погребеный без службы и в неозначеном гробѣ.

## Научны роботы
### Математика
17.-18. ст. были часом бурного формованя модерной математикы. :Албер Жирар в року 1629 сформуловав основну теорему алгебры, але доказати ю не было в силѣ тогдышной математицѣ. Д'Аламбер быв первый, кто доказав тоту теорему (1748), хоть и не цѣлком строго.

В року 1768 установив критерий збѣговости числовых рядох, котрый днесь познають в математицѣ яко д'Аламберов критерий. 

Главны математичны выгледованя д'Аламбера были в области диференциалного числѣня, де он найшов метод рѣшѣня волновой ровницѣ, едной зо закладовых ровниць математичной физикы. Такы вырахункы потребны в акустицѣ, електродинамицѣ, при математичном моделованю гравитачных волн.  

### Физика и механика
В року 1743 д'Аламбер понукнув так званый д'Аламберов принцип, котрый дозволив генерализовано привести задачи руху неслободной системы (машины, механизмы и т. п.) ку задачам статикы. Тот принцип дозволив рѣшати компликованы задачи вырахованя руху небесных тѣл.

Занимав ся и теориев гравитации. Великый принос зробив до небесной механикы.

### Филозофия
В филозофии д'Аламбер быв путаный и недослѣдный. Не став на позициях материализма, але зачавши од :сенсуализма, хылив все май до скептицизма.
Яко скептик, д'Аламбер подтримовав неприятельске становиско :Волтера и Дидро ку христианству, але змагав ся быти осторожный, обы не наразив ся Церкви. Авшак выгнаня йезуитох зоз Франции подвигло го публиковати «од несторонного автора» раз анонимно, а пак отворено, статью *О спустошѣню йезуитох во [[Франція|Франции]]* (Sur la destruction des Jésuites en France, 1765), де змагав ся указати, же йезуиты, при их заслугах, як ученых и воспитательох, скраховали через свою надмѣрную жадность ку власти.

### Инше
Межи найвекшыма подѣями в просвѣтительствѣ 18. ст. была *Енциклопедия, або толковник  наук, умѣлств и ремесел* (Encyclopédie ou Dictionnaire raisonné des sciences, des arts et des métiers, Paris, 1751-1772) — 28 томы, де д'Аламбер написав вступне слово и высше як 1000 статей, главнѣ з математикы и физикы. 

Писав тыж на темы музикы, истории, литературы. В послѣдных роках, яко добрый знатель латины, робив товмачѣня з Тацита, котры высоко оцѣнив Дени Дидро.

## Ошацованя
Потомкы не потвердили думку тых сучасникох, котры поставили д'Аламбера в еден ряд з :Волтером. Наперек свому приносу в математичны наукы, интелектуална несмѣлость не дала его литературно-филозофской роботѣ досягти вершин. Мимо того, научна основа помогла му вывинути филозофию наукы, з рационалистичным идеалом конечной единости всякого знаня. И в животѣ, и в роботѣ крачав з достойностев и серйозным смыслом. В особном животѣ быв простый и скромный, никда не жадав богатства и роздавав хариту, коли то было можне, фурт уважав, обы зостав честный и независимый, и все ужив свой вплыв як водну краины, так и в заграничу, обы заохотити просвѣтительство.

## Жерела и одказы
* Alembert, Jean le Rond d'. //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 1, с.324.
*  Grimsley, Ronald. Jean Le Rond d’Alembert, french mathematician and philosopher. //Encyclopedia Britannica
* Hall, Evelyn Beatrice. The Friends of Voltaire. Smith, Elder & Co. 1906.
* Ottův slovník naučný: illustrovaná encyklopaedie obecných vědomostí. 1. díl. V Praze: J. Otto, 1888. 970 s. (см. сс. 769–771.)
* Аламбер, Жан. //Энциклопедический словарь Брокгауза и Ефрона в 86 томах, СПб., 1890. — Т. I. — С. 350.
* Добровольский В. А. Д’Аламбер. — Москва, Знание, 1968. — 32 с.
* История математики под редакцией Адольфа Павловича Юшкевича, в 3 т. — Москва, Наука; Том 2 Математика XVII столетия. (1970); Том 3 Математика XVIII столетия. (1972)
* Избранная переписка Даламбера и Екатерины II. // Исторический вестник. № 4, 1884

## Референции

Катеґорія:Математіци
Катеґорія:Физици
Катеґорія:Енциклопедисты
Катеґорія:Філозофы
Катеґорія:Персоналии 18. стороча